Aimée Larlus

Aimée Larlus edo Aimée Sahouret (Ospitalepea, 1914ko urtarrilaren 1a - Ravensbrück, 1945eko apirilaren 6a) nazien aurkako erresistentziaren kide izateagatik Dachauko kontzentrazio-esparrura deportatutako emakume euskalduna izan zen. Ravensbrücken erail zuten, gas ganberan.

 Aurrekariak 
Bi deportazio aldi bereiztu ohi dira: lehenengoan, 1940ko abuztutik 1942ko hasierara, 1939an Frantziako armadan sartzera behartu eta ondoren gerrako preso egin zituzten euskaldunak sartzen dira; bigarrenean, 1942ko hasieratik eta 1945eko maiatzera arte, Frantziaren alemaniar okupazioaren aurka borrokatu ziren erresistenteak deportatu zituzten. Beraz, Aimée Larlus bigarren aldiko deportazioen parte da. Hala ere, Gogorak 2020an egindako ikerketa lanetik kanpo geratzen da, ikerketa horrek EAE edota Nafarroan jaio edota bizi ziren euskaldunak eta Eusko Jaurlaritzaren laguntza jaso zutenak biltzen dituelako.

 Bizitza 
1944ko ekainaren 27an naziek sarekada bat antolatu zuten erresistentziaren aldeko makien aurka, 400-600 soldadu aleman antolatu ziren horretarako, baina zibilak baino ez zituzten topatu eta Ospitalepeako eta Sohütako etxeetako 19 pertsona atxilotu eta eraman zituzten. Bederatzi lagun deportatu zituzten, gizonak Mauthausenera eta hiru emakumeak Ravensbruckera eraman zituzten: Marie eta Marie-Louise Lasserre ama-alabak, eta Aimée Larlus, Mianda etxaldekoa.

Hiru emakumeak tren-mamuan eraman zituzten Dachaura, eta 1944ko abuztuaren 28an inskribatu zituzten kontzentrazio-esparruko liburuan, Aimèeri 93.871 zenbakia esleitu zioten. Ondoren, Ravensbrückera aldatu zituzten. Anna Sahouret izeneko emakume bat agertzen da Laserretarrak sartu zituzten egun berean, hau da, 1944ko irailaren 2ko orrian, 62.464 zenbakiarekin.

Aimée Larlusek epilepsia zuen eta naziek pilulak kendu zizkioten. Marie-Louise Lasserreren testigantzaren arabera, konbultsioak eduki zituen egun batean, SS-etako emakume batek Aiméeren zenbakia hartu zuen eta ohartxo bat idatzi zuen. Hurrengo egunean, lerrokatzeko deia egin eta gero, Aimée lerrotik bazterrarazi zuten eta ez zuten gehiago ikusi. Lasserrek Aimèe erraustegian sartu zuten susmoa adierazi zuen.

Arestian aipaturiko Anna izenarekin eta 62.464 zenbakiarekin Arolsen Archives-en bilatuz gero, Grüneberg izeneko azpiesparruan egon zela agertzen da, baita gas ganberan hil zutela, 1945eko apirilaren 6an.

 Erreferentziak 

 Bibliografia 

 Ott, Sandra (2008). War, Judgment, And Memory In The Basque Borderlands, 1914-1945. University of Nevada Press.

 Kanpo estekak 

 Dossier individuel de personnel de SAHOURET, AIMÉE / LARLUS (Ministère des Armèes, frantsesez)
 Arolsen Archives - Aimèe Sahouret (Fitxa)
 Arolsen Archives - Aimèe Sahouret (Dachauko inskripzio liburuan)
 Alvin Portal - Ravensbrückeko sarrera liburua (228 orrialdea)
 Subcamp Grüneberg, Schonungslager Mittwerda (code name)
 List of women killed in the gas chamber: Alleged transport list of CC Ravensbrück (04/06/1945)

Kategoria:Frantziako Erresistentziaren kideak
Kategoria:Nazien kontzentrazio-esparruetara deportatutako euskal herritarrak
Kategoria:Ravensbrückeko kontzentrazio esparruko presoak
Kategoria:Alemanian hildakoak
Kategoria:Kontzentrazio-esparru nazietan hildako jendea